สังคมข่าวหุ้นเกียรติก้อง ว่องไวยากร
หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันพุธที่ 3 มิถุนายน พ.ศ. 2558
3 มิ.ย. 2558

หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ  ฉบับประจำวันพุธที่ 3 มิถุนายน  พ.ศ. 2558
******กรีซกลับมาป่วนตลาดฯ******ตลาดหุ้นในภูมิภาควานนี้ร่วงระเนระนาด ปัญหากรีซกลับมาอีกแล้ว ยิ่งใกล้ครบวันชำระหนี้ยิ่งต้องเทขายออกมาก่อน วันที่ 5 มิ.ย.นี้ ต้องจ่ายก่อน  300 ล้านยูโร แต่ทั้งเดือนต้องจ่าย 1.6 พันล้านยูโร ทำให้ตลาดหุ้นทั่วโลกตกใจ  กลัวว่ากรีซจะใช้วิชาชักดาบที่ร่ำเรียนมา  รวมทั้งตลาดหุ้นไทยตอนนี้แม้แต่คนที่ได้ชื่อว่า “เซียน” ยังเจ๊งเลย แถมปัจจัยบวกภายในบ้านเราก็ยังไม่ค่อยจะมี  แนวรับตอนนี้ต้องถอยลงไปแถวๆ 1,460-1,450 จุดก่อน
*********แต่ล่าสุดมูดี้ส์ออกมาชมประเทศไทย ว่ามีแนวโน้มที่จะปรับขึ้นเครดิตให้ หลังจากพบว่าฐานะการคลัง และการเมืองของไทยดีขึ้นตามลำดับ มุมมองก็มีเสถียรภาพ ถ้าจะพูดอีกทีก็คือ อยากขึ้นเรตติ้งให้แล้ว  แต่ขอดูอีกนิด ตอนนี้อยู่แถวๆ Baa1 ถ้าขึ้นก็ต้อง A ผลดีที่จะตามมาก็คือ ต้นทุนดอกเบี้ยเงินกู้ต่างประเทศที่จะลดลง เข้าทางที่ไทยกำลังจะลงทุนโครงสร้างพื้นฐาน ที่จะต้องใช้เงินกู้ต่างประเทศพอดี
******ขุนคลังนั่งไม่ติด เห็นตลาดหุ้นร่วงหนัก ก็เลยต้องออกมายืนยันอีกครั้งว่าจะไม่ขายหุ้นบิ๊กแคปในตลาดฯ โดยเฉพาะลูกรัก อย่างปตท. แต่นั่นคงไม่ใช่สาระสำคัญ  แต่ที่สำคัญกว่านั้น คือคลังเริ่มเล็งเห็นแล้วว่าเศรษฐกิจจะฟื้นตัวยาก เลยกลับลำเตรียมเสนอต่ออายุแวต 7% ไปอีก 1 ปี จากที่เคยบอกว่าจะขึ้นก็ไม่กล้าขึ้น หลังสัญญาณเงินฝืดก็เริ่มชัดเจน หลังจากตัวเลขเงินเฟ้อติดลบต่อเนื่องเป็นเดือนที่ 5
*****เล่นแบบวีไอรวยกว่าเยอะ สถานการณ์ตลาดหุ้นบ้านเราขณะนี้ถ้าจะเล่นแบบตีหัวเข้าบ้านก็คงจะได้ แต่ก็ไม่รวย เพราะโอกาสตอนนี้เป็นของผู้ซื้อจริงๆ ราคาหุ้นหลายๆ ตัวค่อนข้างต่ำแล้ว ถ้าซื้อแล้วถือเล่นแบบวีไอ น่าจะมีโอกาสทำกำไรได้มากกว่าไม่ต้องเสียเวลาหาหุ้นบ่อยๆ กลุ่มแบงก์ กลุ่มสื่อสาร และกลุ่มอสังหาฯเก็บไว้ได้เห็นราคางามๆ ปลายปีนี้แน่นอน
******* ML เนื้อหอมจริงๆ ราคาวานนี้วิ่งสวนตลาดฯขาลงได้ ถ้าญี่ปุ่นมาตามนัดงานนี้คงได้เห็นราคาแถวๆ 3 บาทกว่าโน่น เพราะราคาหุ้นในกลุ่มลีสซิ่งไม่มีถูกเลย แต่ไมด้าราคายังต่ำ อัพไซด์ยังสูงกว่านี้อีกมาก
*******4 หุ้นแบงก์ KBANK, KTB,  SCB  และ TMB ไม่ต้องกลัวร่วงหนัก เพราะร่วงมามากแล้ว เมื่อเทียบกับพื้นฐานโอกาสไปได้อีกไกล ขอแค่เศรษฐกิจผงกหัวเท่านั้น โอกาสทำกำไรมีแน่นอน  ราคาเหมาะสมให้ไว้ตามลำดับ กสิกรไทย กรุงไทย ไทยพาณิชย์ และ ทหารไทย อยู่บริเวณ  238 บาท,  21 บาท, 174 บาท และ 3 บาท
******TASCO ของเขาดีจริง ราคาไม่ตกสู้แรงเสียดทานของตลาดหุ้นได้ดี หุ้นแบบนี้โอกาสไปได้อีก ขนาดตลาดแบบนี้ยังมาได้แค่นี้ ถ้าตลาดรุ่งกว่านี้จะไปไกลแค่ไหน  เมื่อวานก็ทำนิวไฮอีกแล้ว ราดยางมะตอยกันเพลิน งานมีรออีกเยอะ
******AOT หลังจากมีความชัดเจนว่าคลังไม่ขายหุ้นออก บวกกับปันผลระหว่างกาล หุ้นก็ไปต่อ โอกาสและอนาคตยังสดใส ราคาเป้าหมาย 380 บาทก็ถือว่ามีโอกาสให้ทำกำไรอีกมากจากราคาปัจจุบัน
*****รวยกันใหญ่  ล่าสุด แสนสิริ กับ BTS ยิ้มแก้มปริ  ขายคอนโดมิเนียมตามแนวรถไฟฟ้า “เดอะ ไลน์ จตุจักร-หมอชิต” จำนวน 841 ยูนิต มูลค่าพรีเซลกว่า  6 พันล้านบาท  ราคาหุ้นตอนนี้ก็ถือว่ายังแพงน่าจับจอง ราคาเป้าหมาย SIRI  2.00 บาท/หุ้น, BTS 10.40 บาท/หุ้น
******* พีทีจี เอ็นเนอยี หรือ PTG เตรียมฮุบโรงไฟฟ้าชีวมวลและโรงไฟฟ้าขยะ ขนาด 40-50 เมกะวัตต์ ไตรมาสสามรู้ผล แถมเตรียมซื้อโรงงานเอทานอลอีก  และตั้งเป้าขยายสถานีบริการน้ำมันปีนี้กว่า 250 สถานี สวนทางเจ้าใหญ่อย่างปตท.จริงๆ
******ปิดท้ายหวยงวดนี้ออกเลขทะเบียนรถนายกฯบิ๊กตู่  1881 ทำเอาคอหวยฮือฮา นั่งเสียดายกันใหญ่ หลังจากติดตามเลขดังพระเกจิมา 2 งวดแต่ไม่เข้า งานนี้ได้แต่เซ็ง แต่ยังดีเลขอีแย้ม 65 ออกมาพอให้ชื่นใจ****
 